
ОТНОСНО: Проект на Решение на Министерския съвет за одобряване на проект на Закон за изменение и допълнение на Закона за  Държавна агенция „Разузнаване“ 

УВАЖАЕМИ ГОСПОЖИ И ГОСПОДА МИНИСТРИ,

На основание чл. 8, ал. 4, т. 1, чл. 31, ал. 1 и чл. 32, ал. 1 и ал. 3 от Устройствения правилник на Министерския съвет и на неговата администрация внасям за разглеждане в Министерския съвет (МС) проект на Решение за одобряване на проект на Закон за изменение и допълнение на Закона за Държавна агенция „Разузнаване“.
Законът за Държавна агенция "Разузнаване“ (ЗДАР), в сила от 1.11.2015 г., е първият самостоятелен закон, посветен изцяло на управлението, устройството и дейността на разузнавателното ведомство на България и на статута на неговите служители. 

Десетгодишният период на прилагане на този закон показа, че неговите норми са добра основа за изграждане на една съвременна и отговорна разузнавателна институция и за организиране на дейността й в защита на националната сигурност и интереси. Същевременно, и то бе неизбежно, изпълнението на закона разкри както непълноти и неточности в първоначалната редакция, така и необходимост от актуализиране заради развитие или промяна на регулираната материя.
Със законопроекта се предлагат и изменения и допълнения в Закона за противодействие на тероризма. С чл. 8 от Закона за противодействие на тероризма е уреден Националният контратерористичен център, разположен в Държавна агенция "Национална сигурност", а с чл. 8а от същия закон през 2020 г. е създадено междуведомствено контратерористично звено, разположено в Държавна агенция "Разузнаване", което дублира дейността на Националния контратерористичен център.

В Закона за противодействие на корупцията сред лицата, заемащи публични длъжности съществува задължение за публикуване на данните на служители на разузнавателното ведомство,  което е необходимо да бъде отменено. В този  законопроект се предлагат условия и ред за подаване на  декларации по Закона за противодействие на корупцията сред лицата, заемащи публични длъжности, от служители на Агенцията, които са на прикритие извън територията на страната. 
Мотивите и целите на предложения законопроект са:
1. Формулиране по точен и изчерпателен начин, който не създава предпоставки за стеснително тълкуване, на основните норми на закона, отнасящи се до функциите на Агенцията, свързани с придобиване и предоставяне на разузнавателна информация.

2. Допълнение на законовите разпоредби относно ръководните органи на ЗДАР – председател и заместник–председател и на контролния орган инспектор, за да се избегнат  практически трудности при прилагане на тези разпоредби. 

3. Уреждане в закона на правомощието на председателя да въвежда допълнителни мерки за сигурност за защита на  класифицирана информация – служебна тайна, както и да взема мерки за защита на оперативния архив и оперативния отчет.

4. Допълване на посочени в закона институции, чиито информационни фондове Агенцията има право да ползва по начин, непозволяващ разкриване на интереса на Агенцията и при спазване на принципа "необходимост да се знае".

5. Изменения и допълнения на статута на служителите на Агенцията, включително на председателя и заместник-председателите.

6. Изменение и допълнение на нормите, отнасящи се до дисциплинарната отговорност на държавните служители на Агенцията, за да се отстранят проблемите, възникващи  при реализирането й и да се отрази натрупаната положителна практика.

7. Допълване раздела на ЗДАР, уреждащ прекратяване на служебните правоотношения, с основания за прекратяване на служебните правоотношения поради настъпила психологическа непригодност или поради настъпили заболявания, които са несъвместими с изпълнението на служебни задължения. Усъвършенстване на нормите, отнасящи се до процедурите за прекратяване на служебното правоотношение.

8. Отмяна на чл. 8а от Закона за противодействие на тероризма (ЗПТ), уреждащ контратерористичното звено, разположено в Държавна агенция "Разузнаване", предвид дублирането на дейността му с Националния контратерористичен център, разположен в Държавна агенция "Национална сигурност". 

9. Защита на данните на директорите на дирекции в ДАР, представляващи класифицирана информация, при подаване на декларации по Закона за противодействие на корупцията сред лицата, заемащи публични длъжности. Специални условия, ред и срок за подаване на декларациите по този закон от служители, които са на прикритие извън територията на страната.
За изпълнението на проекта на акта не са необходими допълнителни разходи/трансфери/други плащания, които да бъдат одобрени по бюджета на Агенцията за съответната година за сметка на други бюджети по държавния бюджет.

Предложеният проект на акт не води до въздействие върху държавния бюджет, поради което към него е приложена финансова обосновка съгласно чл. 35, ал. 1, т. 4, б. „б“ от Устройствения правилник на Министерския съвет и на неговата администрация.
Приемането на нормативния акт не произтича от правото на Европейския съюз.
Извършена е частичната предварителна оценка за въздействие на проекта на Закон за изменение и допълнение на Закона за  Държавна агенция „Разузнаване“, като същата е съгласувана от дирекция „Координация и модернизация на администрацията“ към Министерския съвет. 
В съответствие с чл. 26, ал. 3 и 4 от Закона за нормативните актове по проекта на Закон за изменение и допълнение на Закона за  Държавна агенция „Разузнаване“ са проведени обществени консултации в тридесетдневен срок.  
Документите относно проекта на Решение на Министерския съвет са съгласувани по реда на чл. 32, ал. 1 и ал. 6 от Устройствения правилник на Министерския съвет и на неговата администрация, като получените становища са отразени в приложената таблица.

Предвид изложеното

П Р Е Д Л А Г А М

Министерският съвет да приеме предложения проект на Решение за одобряване на проект на Закон за изменение и допълнение на Закона за Държавна агенция „Разузнаване“.
ПРИЛОЖЕНИЕ № 1: Проект на Решение на Министерския съвет, 1 стр., некласифицирано.  

ПРИЛОЖЕНИЕ № 2: Проект на Закон за изменение и допълнение на Закона за  Държавна агенция „Разузнаване, 6 стр., некласифицирано.
ПРИЛОЖЕНИЕ № 3: Мотиви към Проект на Закон за изменение и допълнение на Закона за  Държавна агенция „Разузнаване“, 8 стр., некласифицирано.  
ПРИЛОЖЕНИЕ № 4:Финансова обосновка, 3 стр., некласифицирано.  
ПРИЛОЖЕНИЕ № 5: Проект на съобщение за средствата за масово осведомяване, 
1 стр., некласифицирано.  

